Komission asetus (EY) N:o 38/2004,

annettu 9 päivänä tammikuuta 2004,

sokerialan kiintiöjärjestelmän soveltamista koskevista yksityiskohtaisista säännöistä annetun asetuksen (EY) N:o 314/2002 muuttamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon sokerialan yhteisestä markkinajärjestelystä 19 päivänä kesäkuuta 2001 annetun neuvoston asetuksen (EY) N:o 1260/2001(1) ja erityisesti sen 13 artiklan 3 kohdan, 14 artiklan 4 kohdan, 15 artiklan 8 kohdan, 16 artiklan 5 kohdan, 18 artiklan 5 kohdan, 20 artiklan 2 kohdan ja 41 artiklan toisen alakohdan,

sekä katsoo seuraavaa:

(1) Hiiva- samoin kuin alkoholiteollisuudessa käytetään sokeriteollisuuden tuotteita ja sivutuotteita, joita lopputuote ei sisällä mutta joita tarvitaan lopputuotteen valmistamiseen käymisprosessilla.

(2) Markkinoiden viimeaikainen kehitys ja erityisesti melassin kasvanut kysyntä alkoholiteollisuudessa ovat johtaneet siihen, että korkealaatuista sokerijuurikasmelassia on hiivateollisuuden saatavilla aiempaa vähemmän, minkä vuoksi kyseisen teollisuuden kannattaa käyttää sokerisiirappia. Sokerisiirappia käyttämällä voidaan lisäksi vähentää huomattavasti ympäristöhaittoja, joita aiheutuu melassin käytöstä hiivateollisuudessa.

(3) Komission asetuksessa (EY) N:o 314/2002(2) säädetään, että inverttisokerin ja siirapin määriä, jotka jalostetaan alkoholiksi tai rommiksi, ei oteta huomioon asetuksen (EY) N:o 1260/2001 13-18 artiklan mukaista sokerintuotantoa laskettaessa. Hiivan- ja alkoholinvalmistajien tasavertaisen kohtelun varmistamiseksi edellä mainittu säännös olisi ulotettava koskemaan eläväksi hiivaksi jalostettua sokerisiirappimäärää.

(4) Hiivan- ja alkoholinvalmistajien tasavertaisen kohtelun varmistamiseksi edellä mainittu säännös olisi ulotettava koskemaan eläväksi hiivaksi jalostettua siirappimäärää.

(5) Tuotantokiintiöjärjestelmän väärinkäytön estämiseksi olisi otettava käyttöön järjestelyt, joilla valvotaan yrityksiä, joille on myönnetty sokerintuotantokiintiöitä tai jotka jalostavat sokeria alkoholiksi, rommiksi ja hiivaksi. Tämän vuoksi olisi säädettävä erityisesti jalostajien hyväksynnästä sekä siitä, että yritykset, joille on myönnetty kiintiöitä, ilmoittavat toimituksista etukäteen, jotta jäsenvaltioiden toimivaltaiset viranomaiset voivat valvoa toimitettavia määriä. Näitä hyväksymis- ja valvontajärjestelyjä olisi sovellettava myös levitteiksi tarkoitetun ja "Rinse appelstroopiksi" jalostettavan siirapin määriin, joita asetuksen (EY) N:o 314/2002 1 artiklan 2 kohdan h alakohdan mukaisesti ei oteta huomioon asetuksen (EY) N:o 1260/2001 13-18 artiklan mukaista sokerintuotantoa laskettaessa. Jotta toimivaltaisille viranomaisille jäisi aikaa ottaa käyttöön tarvittavat hallinnolliset ja valvontatoimenpiteet, uusia säännöksiä olisi sovellettava 1 päivästä helmikuuta 2004.

(6) Jotta voitaisiin valvoa inverttisokerin ja siirapin käyttöä sekä alkoholin, rommin, hiivan sekä levitteiksi tarkoitetun siirapin ja "Rinse appelstroopin" vastaavaa tuotantoa, jäsenvaltioiden olisi ilmoitettava komissiolle käytetyt ja jalostetut määrät.

(7) Asetuksen (EY) N:o 314/2002 4 b artiklan 3 kohdan ensimmäisessä alakohdassa olisi erotettava kuiva-aineena ilmaistut isoglukoosin ja valkoisen sokerin ekvivalenttina ilmaistut inuliinisiirapin määrät.

(8) Asetuksen (EY) N:o 314/2002 6 artiklan 5 kohdan c alakohdassa, joka koskee asetuksen (EY) N:o 1260/2001 15 artiklan 1 kohdan d alakohdassa tarkoitettuja markkinointivuoden vientisitoumuksia, oleva maininta, jonka mukaan kyseiset määrät jaetaan tasaisesti koko markkinointivuodelle, on tarpeeton. Kyseinen säännös olisi selkeyden vuoksi poistettava.

(9) Sen vuoksi on syytä muuttaa asetus (EY) N:o 314/2002.

(10) Sokerin hallintokomitea ei ole antanut lausuntoa puheenjohtajansa asettamassa määräajassa,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 314/2002 seuraavasti:

1) Korvataan 1 artiklan 2 kohdan f alakohta seuraavasti:

"f) inverttisokerin ja siirapin määriä, jotka jalostetaan alkoholiksi tai rommiksi, eikä siirapin määriä, jotka jalostetaan eläväksi hiivaksi;"

2) Lisätään seuraava 1 a artikla:

" 1 a artikla

1. Edellä 1 artiklan 2 kohdan f ja h alakohdassa tarkoitettuja tuotteiden määriä voivat käyttää jäsenvaltioiden toimivaltaisten viranomaisten hyväksymät yritykset.

Jäsenvaltioiden toimivaltaisten viranomaisten on myönnettävä hakemuksesta hyväksyntä yrityksille, jotka valmistavat alkoholia, rommia, hiivaa, levitteiksi tarkoitettua siirappia ja 'Rinse appelstroopia'. Yritysten on sitouduttava:

a) pitämään päivittäistä erillistä kirjanpitoa 1 artiklan 2 kohdan f ja h alakohdassa tarkoitettujen raaka-aineiden sekä jalostettujen tuotteiden määristä;

b) toimittamaan kyseisten viranomaisten pyynnöstä kaikki tiedot tai todisteeksi kelpaavat asiakirjat, joita tarvitaan a alakohdassa tarkoitettujen raaka-aineiden alkuperän ja käytön hallintaa ja valvontaa varten;

c) sallimaan sen, että edellä mainitut viranomaiset suorittavat tarvittavat hallinnolliset ja fyysiset tarkastukset.

2. Edellä olevan 1 artiklan 2 kohdan f ja h alakohdan soveltamiseksi yrityksen, jolle on myönnetty kiintiöitä, on tehtävä ennen toimituksia kyseisen jäsenvaltion toimivaltaisille viranomaisille ilmoitus, josta käyvät ilmi:

a) toimitettavien tuotteiden luonne sekä määrä ilmaistuna nettopainona ja valkoisen sokerin ekvivalenttina;

b) tiedot hyväksytystä jalostajasta sekä paikasta, jossa toimitettavat tuotteet jalostetaan;

c) aikataulu toimituksista jalostuspaikalle.

3. Jäsenvaltioiden toimivaltaisten viranomaisten on asetettava tarvittaessa lisäperusteita 1 kohdan toisessa alakohdassa tarkoitettujen hyväksyntöjen myöntämiselle sekä ehtoja 2 kohdassa tarkoitettujen ilmoitusten tekemiselle, erityisesti niiden jättämisen määräajalle sekä voimassaoloajalle. Toimivaltaisten viranomaisten on varmistettava kyseisten määrien alkuperä ja jalostus tekemällä hallinnollisia ja fyysisiä tarkastuksia.

Toimivaltaisten viranomaisten on tehtävä kunkin markkinointivuoden aikana riskianalyysin perusteella paikalla tehtäviä fyysisiä tarkastuksia ilman ennakkoilmoitusta.

Riskianalyysissa on otettava huomioon muun muassa:

a) aikaisempien vuosien tarkastusten yhteydessä tehdyt havainnot;

b) kehitys verrattuna edelliseen vuoteen;

c) raaka-aineen ja jalostetun tuotteen välinen tuotos.

Näiden tarkastusten on katettava vähintään 10 prosenttia inverttisokerin ja siirapin määrästä. Jos todetaan väärinkäytöksiä, jäsenvaltioiden on lisättävä tarkastusten prosenttiosuutta kyseisten tapausten vakavuuden mukaan.

4. Jäsenvaltioiden on vahvistettava kunkin markkinointivuoden lopussa kullekin yritykselle, jolle on myönnetty kiintiöitä, sekä kullekin hyväksytylle yritykselle siirapin sekä inverttisokerin määrät sekä alkoholin, rommin, hiivan, levitteiksi tarkoitettujen siirappien ja 'Rinse appelstroopin' vastaavat tuotantomäärät.

5. Mikäli hyväksynnän ehtoja ei noudateta, yrityksen hyväksyntä peruutetaan kuluvalta sekä seuraavalta markkinointivuodelta. Tämän jälkeen yrityksen on haettava hyväksyntää uudestaan.

6. Jäsenvaltioiden on ilmoitettava komissiolle kunkin vuoden 5 päivään syyskuuta mennessä edeltävältä markkinointivuodelta:

a) inverttisokerin ja siirapin valkoisena sokerina ilmaistut asianomaiset määrät sekä seuraavien vastaava tuotanto:

- puhtaana alkoholina ilmaistu alkoholi eriteltynä polttoaineena käytettävään alkoholiin, rommiin ja muihin alkoholeihin,

- puristettuna hiivana ilmaistu elävä hiiva,

- levitteiksi tarkoitettu siirappi ja 'Rinse appelstroop';

b) edellä 2 kohdan mukaisesti suoritettujen tarkastusten tulokset sekä niiden johdosta toteutetut toimet;

c) tapaukset, joissa hyväksyntä on peruutettu 5 kohdan mukaisesti."

3) Korvataan 4 b artiklan 3 kohdan ensimmäisen alakohdan johdantolause seuraavasti:"Kunkin yrityksen, jolle on myönnetty isoglukoosin tai inuliinisiirapin tuotantokiintiö, on annettava tiedoksi 1 päivään elokuuta mennessä sen jäsenvaltion toimivaltaiselle viranomaiselle, jonka alueella tuotanto tapahtuu, kuiva-aineena ilmaistut isoglukoosin tai vastaavasti valkoisen sokerin ekvivalenttina ilmaistut inuliinisiirapin määrät, jotka olivat edellisen markkinointivuoden lopussa sen omistuksessa ja varastoituina luovutettaviksi vapaaseen liikkeeseen yhteisön alueella, eriteltyinä"

4) Korvataan 6 artiklan 5 kohdan ensimmäisen alakohdan c alakohta seuraavasti:

"c) kaikkia jalosteina vietäviä sokerin, isoglukoosin ja inuliinisiirapin ennakoitavia määriä, joiden vientituet tai -maksut vahvistetaan tätä tarkoitusta varten mainitun markkinointivuoden aikana."

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Asetuksen 1 artiklan 1 ja 2 kohtaa sovelletaan 1 päivästä helmikuuta 2004.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 9 päivänä tammikuuta 2004.

Komission puolesta

Franz Fischler

Komission jäsen

(1) EYVL L 178, 30.6.2001, s. 1, asetus sellaisena kuin se on viimeksi muutettuna komission asetuksella (EY) N:o 2196/2003 (EUVL L 328, 17.12.2003, s. 17).

(2) EYVL L 50, 21.2.2002, s. 40, asetus sellaisena kuin se on muutettuna asetuksella (EY) N:o 1140/2003 (EUVL L 160, 28.6.2003, s. 33).